
Comisia permanentă a Camerei Deputaţilor şi Senatului privind Statutul deputaţilor şi al senatorilor, organizarea şi funcţionarea şedinţelor comune ale Camerei Deputaţilor şi Senatului
Nr. Plx. 396/2019
L 489/2019
RAPORT
asupra prevederilor art. 1341 alin.(3), lit. f) din Legea pentru completarea Legii nr.227/2015 privind Codul fiscal 

În conformitate cu prevederile art.21 din Regulamentul activităţilor comune ale Camerei Deputaţilor şi Senatului, republicat, cu modificările și completările ulterioare, Comisia permanentă a Camerei Deputaţilor şi Senatului privind Statutul deputaţilor şi al senatorilor, organizarea şi funcţionarea şedinţelor  comune  ale  Camerei  Deputaţilor  şi Senatului  a  fost sesizată spre dezbaterea în fond a prevederilor din Legea pentru completarea Legii nr.227/2015 privind Codul fiscal  referitoare la indemnizația pentru limită de vârstă prevăzută de Legea nr.96/2006 privind Statutul deputaților și al senatorilor, înregistrată la Camera  Deputaţilor  cu nr.  Plx. 396/2019 şi la Senat cu nr. L. 489/2019.

Iniţiativa legislativă are  ca  obiect de reglementare instituirea taxei pe veniturile din indemnizațiile pentru limită de vârstă obținute de foștii deputați si senatori.

Consiliul legislativ și Consiliul Economic și Social au avizat favorabil proiectul de lege



Membrii Comisiei au examinat prevederile art. 1341 alin.(3), lit. f) din Legea pentru completarea Legii nr.227/2015 privind Codul fiscal,  menţionate mai sus, în şedinţa online din 18.06.2020, la lucrările Comisiei fiind prezenți 10 din totalul de 11 membri.

În urma dezbaterilor şi a opiniilor exprimate, membrii Comisiei au hotărât, cu unanimitate de voturi, să propună plenului reunit al celor două Camere ale Parlamentului spre dezbatere și adoptare prevederile art. 1341 alin.(3), lit. f) din Legea pentru completarea Legii nr.227/2015 privind Codul fiscal, în forma propusă de inițiatori.

În raport cu obiectul şi conţinutul său iniţiativa legislativă face parte din categoria legilor ordinare. 




     PREŞEDINTE,                                                 SECRETAR,

Valeriu-Andrei STERIU                             Árpád-Francisc MÁRTON

